**Kunfehértó Község Polgármesterének**

**ELŐTERJESZTÉSE**

**a Képviselő-testület 2017. március 29.-i ülésére**

***egyes önkormányzati rendeletek hatályon kívül helyezése tárgyában***

# Tisztelt Képviselő-testület!

**I. A közüzemi ivóvíz árának megállapításáról szóló 22/2010.(XII.22.) önkormányzati rendelet hatályon kívül helyezése**:

2011. december 31-én lépett hatályba a víziközmű-szolgáltatásról szóló 2011. évi CCIX. törvény (továbbiakban: Törvény), mely jelentősen átalakította a víziközmű-szolgáltatások korábbi rendszerét, többek között a közüzemi víz- és csatornadíjak megállapításának módját.

A Törvény 65.§ (1) bekezdése szerint a közműves ivóvízellátás, valamint a közműves szennyvízelvezetés és –tisztítás díját a víziközmű-szolgáltatásért felelős miniszter rendeletben állapítja meg.

A fentiek alapján 2012. január 1-től a települési önkormányzatoknak víz- és csatornadíjak megállapítására nincs törvényi felhatalmazásuk. Ennek alapján a közüzemi ivóvíz árának megállapításáról szóló 22/2010.(XII.22.) önkormányzati rendeletünket hatályon kívül kell helyezni.

**II. az útépítési hozzájárulásról szóló 3/2002.(II. 28.) önkormányzati rendelet hatályon kívül helyezése:**

A témához kapcsolódó jelenleg hatályos jogszabályi rendelkezések alapján a települési önkormányzatoknak két lehetőségük van az általuk megépített, vagy megépítendő kiszolgáló utak költségének részben vagy egészben az érintett ingatlanok tulajdonosaira történő hárítására.

 Az egyik az épített környezet alakításáról és védelméről szóló 1997. évi LXXVIII. törvény (továbbiakban: Étv.) 28. §. (2) bekezdésében részletezett lehetőség, amelynél az önkormányzat az általa megépített kiszolgáló utak költségét, annak megvalósítása **után** részben vagy egészben az érintett ingatlanok tulajdonosaira háríthatja át. Ebben az esetben a kivitelezést előzetesen az önkormányzatnak meg kell valósítania.

*„28.§ (2) Ha a kiszolgáló utat, illetőleg közművet a települési önkormányzat megvalósította, annak költségét részben vagy egészben az érintett ingatlanok tulajdonosaira átháríthatja. A hozzájárulás mértékéről és a megfizetés módjáról a települési önkormányzat képviselő-testülete hatósági határozatban dönt.”*

A második lehetőséget a közúti közlekedésről szóló 1988. évi I. törvény (továbbiakban: Kktv.) 31. § (1) és (2) bekezdései tartalmazzák.

Az (1) bekezdés szerint az önkormányzat és a lakosság teljesen szabadon alakítva a feltételeket működnek együtt. (2) bekezdés szerint, amennyiben az érintett lakosok kétharmada részt vesz az önkormányzattal való együttműködésben, az érintettek maradék egyharmada kötelezhető az anyagi hozzájárulás megfizetésére.

*„Tv. 31. § (1) A közút használatában érdekelt természetes és jogi személyek, valamint a helyi önkormányzat az alapvetően helyi lakossági érdeket szolgáló közút építésére (földút szilárd burkolattal való ellátására) együttműködhetnek. Az együttműködés (a továbbiakban: útépítési együttműködés) formáját a résztvevők maguk határozzák meg.*

*(2) A helyi önkormányzat – ha az útépítési együttműködésben az érdekeltek több mint kétharmada részt vesz – az abban részt nem vevő, de a közút használatában érdekelt természetes és jogi személyt a résztvevők által vállalt anyagi hozzájárulás mértékéig – a rendeletében meghatározott módon – útépítési érdekeltségi hozzájárulás fizetésére kötelezheti.”*

Az Étv-ben részletezett lehetőség alkalmazása során a költségeket az Önkormányzatnak kell megelőlegeznie, és ezt követően egyedi képviselő-testületi határozatokkal kötelezi az érintetteket az általa meghatározott mértékű költségek megfizetésére, amely elérheti akár a teljes beruházási költséget is.

A Kktv. 31. § (1),(2) bekezdésben foglaltak szerint az együttműködésben az érintettek kétharmadának kell részt vennie és a maradék egyharmada kötelezhető a költségek megfizetésére.

A fentiek alapján javaslom az útépítési hozzájárulásról szóló 3/2002.(II. 28.) önkormányzati rendelet hatályon kívül helyezését, tekintve, hogy amennyiben az önkormányzat közút építést kíván végezni, az első esetben hatósági határozat formájában kell döntenie, míg a második esetben a jelenlegi rendeletet egy részletesebben szabályozott formában újra kell gondolni. ( útépítés, útfelújítás, földutak útalappal történő ellátása, járda építés, felújítás, stb., a hozzájárulás mértéke , az útépítési érdekeltségi hozzájárulás megfizetésének rendje, behajtása stb.)

**III. a közüzemi ivóvízhálózat létesítésével kapcsolatos hozzájárulásról szóló 25/2003.(XII.19.) önkormányzati rendelet hatályon kívül helyezése:**

**A közüzemi ivóvízhálózat létesítésével kapcsolatos hozzájárulásról szóló 25/2003. (XII.19.) önkormányzati rendelet** hatályon kívül helyezésének oka, hogy a jelenleg hatályban lévő az épített környezet alakításáról és védelméről szóló 1997. évi LXXVIII. törvény nem ad felhatalmazást az önkormányzatnak e tárgykörben rendeletalkotásra.

 *Régi szabályozás:*

*28.§ (2) Ha a kiszolgáló utat, illetőleg* ***közművet*** *a települési önkormányzat megvalósította, annak költségét részben, de legfeljebb a költségek 90%-áig az érintett ingatlanok tulajdonosaira átháríthatja****. A hozzájárulás mértékét és a megfizetés módját a települési önkormányzat rendelettel szabályozza****. Az útépítési és közművesítési hozzájárulás nem róható ki, ha az út- és közműépítéshez szükséges terület kialakítása érdekében korábban lejegyzett telekrészért járó kártalanítás összegének megállapítása során az út és a közmű megépítéséből eredő értéknövekedést figyelembe vették.*

*Új szabályozás:*

*28.§ (2) Ha a kiszolgáló utat, illetőleg* ***közművet*** *a települési önkormányzat megvalósította, annak költségét részben vagy egészben az érintett ingatlanok tulajdonosaira átháríthatja.* ***A hozzájárulás mértékéről és a megfizetés módjáról a települési önkormányzat képviselő-testülete hatósági határozatban dönt****. Az útépítési és közművesítési hozzájárulás nem róható ki, ha az út- és közműépítéshez szükséges terület kialakítása érdekében korábban lejegyzett telekrészért járó kártalanítás összegének megállapítása során az út és a közmű megépítéséből eredő értéknövekedést figyelembe vették.*

A rendelet hatályon kívül helyezése azonban az Önkormányzat számára nem okoz hátrányos helyzetet. Amennyiben az Önkormányzat ilyen jellegű beruházást hajt végre, a Képviselő-testület minden esetben hatósági határozatban állapíthatja meg az érintett tulajdonosok számára a hozzájárulás mértékét.

A fentiek figyelembe vételével kérem a Képviselő-testületet a rendeletek hatályon kívül helyezésének megtárgyalására, és a rendelet tervezet elfogadására.

Kunfehértó, 2017. március 23.

 (: Huszár Zoltán :)

 polgármester

Kunfehértó Község Önkormányzat Képviselő-testületének

………./2017. (III…...) önkormányzati rendelete

egyes önkormányzati rendeletek hatályon kívül helyezéséről

Kunfehértó Község Önkormányzat Képviselő-testülete az alaptörvény 32. cikk (2) bekezdésében meghatározott eredeti jogalkotói hatáskörében, az alaptörvény 32.cikk (1) bekezdés a) pontjában kapott felhatalmazás alapján a Képviselő-testület Ügyrendi és Idegenforgalmi Bizottsága véleményének kikérésével a következőket rendeli el:

1.§

Hatályát veszti Kunfehértó Község Önkormányzat Képviselő-testületének a közüzemi ivóvíz árának megállapításáról szóló 22/2010.(XII.22.) önkormányzati rendelete.

2.§

Hatályát veszti Kunfehértó Község Önkormányzat Képviselő-testületének az útépítési hozzájárulásról szóló 3/2002.(II. 28.) önkormányzati rendelete.

3.§

Hatályát veszti Kunfehértó Község Önkormányzat Képviselő-testületének a közüzemi ivóvízhálózat létesítésével kapcsolatos hozzájárulásról szóló 25/2003.(XII.19.) önkormányzati rendelete.

4.§

Ez a rendelet a kihirdetést követő napon lép hatályba, és a hatályba lépését követő napon hatályát veszti.

Kunfehértó, 2017. március ..

 Huszár Zoltán Kristóf Andrea

 polgármester jegyző

Záradék:

A rendelet kihirdetése a mai napon a Kunfehértói Polgármesteri Hivatal hirdetőtábláján való kifüggesztéssel megtörtént.

Kunfehértó, 2017. március ……

 Kristóf Andrea

 jegyző

**ELŐZETES HATÁSVIZSGÁLATI LAP**

Kunfehértó Község Önkormányzata Képviselő-testületének a szociális rászorultságtól függő pénzbeli, természetbeni és személyes gondoskodást nyújtó ellátásokról szóló rendelet módosításához

a jogalkotásról szóló 2010. évi CXXX. törvény 17.§ (1) bekezdése alapján

Társadalmi-gazdasági hatása:

A rendeletek hatályon kívül helyezésének társadalmi, gazdasági hatása nincs. Amennyiben önkormányzati beruházásokra kerül sor, új rendeletek megalkotására lesz szükség figyelemmel a lakosság teherbíró képességére.

Költségvetési hatása:

A rendeletek hatályon kívül helyezése a költségvetést nem érinti.

Környezeti, egészségi következményei: Nincs.

Adminisztratív terheket befolyásoló hatása: Jelenleg nincs.

Egyéb hatása: Nincs.

A rendelet megalkotásának szükségessége:

A közműves szennyvízelvezetés és –tisztítás díját a víziközmű-szolgáltatásért felelős miniszter rendeletben állapítja meg. Az önkormányzatnak nincs rendelet alkotásra felhatalmazása.

A közüzemi ivóvízhálózat létesítésével kapcsolatos hozzájárulásról szóló 25/2003.(XII.19.) önkormányzati rendelet megalkotására szintén nincs jogszabályi felhatalmazás.

Az útépítési hozzájárulásról szóló rendelet a jelenlegi formájában nem tartalmaz minden szükséges rendelkezést.

A rendelet megalkotásának szükségességét a jogalkotásról szóló 2010. évi CXXX. Törvény 22. § (2) bekezdése írja elő, azzal, hogy a jogalkalmazás és az utólagos hatásvizsgálat tapasztalatait figyelembe véve a jegyző gondoskodik az önkormányzati rendeletek tartalmi felülvizsgálatáról és a 22. § (1) bekezdésében meghatározottak alapján a feladatkörébe tartozó jogszabályi rendelkezések hatályon kívül helyezéséről.

A rendelet megalkotása elmaradása esetén várható következmények:

Törvényességi felügyeleti intézkedés.

A rendelet alkalmazásához szükséges személyi, szervezeti, tárgyi, pénzügyi feltételek:

Az önkormányzati rendelet alkalmazásához szükséges valamennyi feltétel rendelkezésre áll.

Kunfehértó, 2017. március ….